Groot soektog ná twee uit Pretoria-tronk ontsnap(Foto: pixabay) Die departement van korrektiewe dienste (DKD) het ŉ reusesoektog in samewerking met die polisie van stapel gestuur nadat twee gevangenes uit die Kgosi Mampuru- korrektiewe sentrum in Pretoria ontsnap het. Singabakho Nxumalo, woordvoerder van die DKD, het gesê Thabo Zacharia, ŉ Mosambieker wat ŉ lewenslange vonnis uitdien vir onder meer verkragting, roof en ontvoering, asook Johannes Chauke, ŉ Zimbabwiër wat 20 jaar tronkstraf uitdien vir onder meer huisbraak, is soek. “Die twee is steeds op vrye voet en die noodondersteuningspan van die DKD werk nou saam met die polisie en is op hulle spoor. Die voortvlugtendes sál weer agter tralies beland,” het Nxumalo gesê. Die DKD het ook reeds ŉ interne ondersoek na die ontsnapping gelas. “Lede van die publiek word gevra om hul naaste polisiestasie te bel as hulle enige inligting oor dié twee het,” het Nxumalo gesê. Die DKD het geen besonderhede bekend gemaak oor hoe presies die twee uit die tronk ontsnap het nie.